《再次韵为谢》
宋代·周麟之

公诗律严如用兵，江淮草木先知名。
少当千人扫文阵，晚策百胜攻愁城。
诗坛老将天下杰，笔倒三江流万折。
时将妙句吐长虹，李杜文章光不灭。
由来事业师伊周，讵止博识穷九丘。
星列丹墀蔼华望，月升金掌陈嘉谋。
脱冠归来双鬓改，任尔功名争好采。
挥弦月下奏高山，击楫波间哦小海。
方今祝网仁如商，圣贤相逢治具张。
鹤书帝午诏多士，不以椳阒寸长。
如公岂得栖林壑，焉问晓猿惊索寞。
岁晚方谐魏阙心，官閒不减商山乐。
湖上春来花恼人，我不忧贫依富邻。
朋友胶漆古来事，愿言握臂追雷陈。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。